Seun (13) geopereer ná patroon in hand ontplofDarius Hay in die hospitaal. Foto: Facebook Darius Hay, die tienerseun van Odendaalsrus in die Vrystaat wat vier vingers verloor het toe ŉ swaarkaliberpatroon in sy hand ontplof het, sal na verwagting vandag ŉ noodsaaklike operasie ondergaan met die oogmerk om nuwe vel op sy hand te laat groei. Erika Hay, Darius (13) se ma, het aan Maroela Media gesê Darius se hand sal onder die vel van sy lies vasgewerk word om die vel kans te gee om oor die hand te groei. “Sy duim, wysvinger en middelvinger en die voorste stuk van sy ringvinger is heeltemal weg. Hy het nog sy handpalm, maar die vel oor die bokant van sy hand is heeltemal weg,” het Erika gesê. Darius is Maandag van die Laerskool Odensia in Odendaalsrus, waar die voorval gebeur het, na ŉ hospitaal in Welkom gehaas. Een van sy vriende het glo die patroon skool toe gebring en gesê hy het dit by sy oupa gekry. Die vriend het glo gesê die patroon is onskadelik omdat die kruit uitgehaal is. Darius het die patroon teen ŉ lamppaal gekap en dit het in sy regterhand ontplof. Sy regterskouer is ook beseer toe die koeël vermoedelik heeltemal deur die skouer gegaan het. Volgens ooggetuies het Darius skreeuend weggehardloop en ŉ ent verder inmekaargesak. “Daar is twee seuns by daardie skool wat absoluut helde is. As dit nie vir hulle was nie, was Darius nie vandag hier nie,” het ŉ emosionele Erika gesê. Een van die seuns het na die personeelkamer gehardloop om hulp te ontbied en die ander het vir Darius opgetel en met hom na die kantoorgebou se voorportaal gehardloop. Darius Hay in die hospitaal. Foto: Facebook “Ek het eers gister by my suster gehoor van die twee seuns wat vir Darius gehelp het. Hulle het flink gedink en vinnig opgetree om my kind te help en ons kan nie genoeg vir hulle dankie sê nie.” Darius is Maandagmiddag na die Pelonomi-hospitaal in Bloemfontein oorgeplaas. Hy sal hier opereer word voordat hy na die Universitas- akademiese hospitaal oorgeplaas sal word sodat ŉ chirurg daar sy herstel kan monitor. Volgens Erika is Darius heeltemal bewus van wat gebeur het en verstaan hy die omvang van die beserings. “Ons steek niks vir hom weg nie en hy verstaan wat aangaan. Al wat hy vir my sê oor die saak is dat hy net bly is nie een van sy maats het seergekry nie,” sê Erika. “Hy weet sy vingers is weg, maar hy kan hulle nog voel jeuk. Hy is in dié stadium op baie sterk antibiotika om te verhoed dat hy infeksie kry. Sodra die operasie afgehandel is, sal dit vier weke neem om die vel kans te gee om te groei voor die volgende operasie gedoen sal word.” Sy sê dat sy probeer om sterk te wees vir Darius, maar dat sy soms sukkel om die trane te keer. “Party kere dink ek dat alles seker maar met ŉ doel gebeur en ander kere wil ek net my gesig in ŉ kussing druk en huil,” sê sy. “So ou patroon is baie gevaarlik. Dit is onstabiel en sensitief. Ek voel met tye so kwaad oor wat gebeur het, maar ek weet dit sal nie my kind se hand terugbring nie.” Erika sê sy is hartseer dat sy nie heeltyd by Darius sal kan wees terwyl hy herstel nie. “Ek moet Sondag teruggaan huis toe omdat ek Sondagaand moet werk. Ek is ŉ kassiere en ek werk skofte, so ek moet werk vir ons om te oorleef. Toe ek dit vir Darius sê, het hy net gesê: ‘Mamma, ek verstaan’. Ek het vir hom gesê dat ek soveel as moontlik sal kom kuier en hy het net soveel begrip vir alles. Nou moet ons net hierdie operasie agter die rug kry.”